Prosječna neto plaća u Zagrebu za travanj iznosila je 6.517 kuna i bila je za 91 kunu ili nominalno 1,3 posto manja nego za ožujak, podaci su Odjela za statistiku Gradskog ureda za strategijsko planiranje i razvoj grada.

U odnosu na prosječnu neto plaću u Hrvatskoj, koja je za travanj iznosila 5.633 kune, zagrebačka je neto plaća bila za 884 kune ili 15,7 posto viša.

Prosječna je neto plaća u zagrebačkom gospodarstvu za travanj iznosila 6.384 kune, a u izvan gospodarskim djelatnostima 6.815 kuna.

Najveće prosječne neto plaće za travanj imali su zaposleni u vađenju sirove nafte i prirodnog plina, 11.213 kuna. Slijede zaposleni u financijskim uslužnim djelatnostima, osim osiguranja i mirovinskih fondova s prosjećnom plaćom od 11.127 kuna te zaposleni u proizvodnji osnovnih famaceustkih proizvoda i pripravaka, 9.973 kune.

S druge strane, najnižu su prosječnu plaću za travanj primili zaposleni u zaštitnim i istražnim djelatnostima, 3.481 kunu.

Manje od četiri tisuće kuna iznosila je i prosječna neto plaća zaposlenih u proizvodnji odjeće (3.490 kuna), kože i srodnih proizvoda (3.635 kuna), preradi drva i proizvodnji proizvoda od drva i pluta (3.951 kunu), proizvodnji tekstila (3.939 kuna), namještaja (3.808 kuna), uslugama u vezi s upravljanjem i održavanjem zgrada i uređenja i održavanja krajolika (3.681 kunu) te ostalim uslužnim djelatnostima (3.380 kuna).

Po podacima Odjela za statistiku, prosječna je bruto plaća za travanj u Zagrebu iznosila 9.275 kuna, što je za 160 kuna ili 1,7 posto manje nego za ožujak.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.